《送吴允坚掌仪入闽省亲》
明代·朱同

海鸟拂羽翮，翩然独南翔。楚人不识凤，焉能知商羊。

我本黄山人，仗剑游钱塘。见君恨已晚，盘桓与苏杭。

忽动定省念，告言驾海航。我亲亦念我，白发垂高堂。

未遂终养心，中宵不能忘。岂无负郭田，与君濯沧浪。

男儿百年间，事业不可量。努力在少年，莫令鬓毛霜。

我有清樽酒，为君举一觞。酒酣发长歌，中心怆以伤。

莫辞今夕欢，可以诉衷肠。明朝片帆去，云海苍茫茫。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。